

**VALSTYBĖS ĮMONĖS TURTO BANKO**

**GENERALINIS DIREKTORIUS**

**ĮSAKYMAS**

**„DĖL VALSTYBĖS ĮMONĖS TURTO BANKO MAŽOS VERTĖS VIEŠŲJŲ PIRKIMŲ, ATLIEKAMŲ GYNYBOS IR SAUGUMO SRITYJE, TAISYKLIŲ PATVIRTINIMO“**

2018 m. gegužės 8 d. Nr. P1-113

Vilnius

Vadovaudamasis Lietuvos Respublikos viešųjų pirkimų, atliekamų gynybos ir saugumo srityje, įstatymo 17 straipsnio 4 dalies nuostatomis:

1. T v i r t i n u Valstybės įmonės Turto banko mažos vertės viešųjų pirkimų, atliekamų gynybos ir saugumo srityje, taisykles (pridedama).

2. N u r o d a u Valstybės įmonės Turto banko Teisės ir viešųjų pirkimų skyriaus viešųjų pirkimų grupės vadovei Gretai Ambrutytei paskelbti Valstybės įmonės Turto banko mažos vertės viešųjų pirkimų, atliekamų gynybos ir saugumo srityje, taisykles (be priedų):

2.1. Valstybės įmonės Turto banko interneto svetainėje.

2.2. Centrinėje viešųjų pirkimų informacinėje sistemoje.

Generalinio direktoriaus pavaduotojas, Marius Kliokys

laikinai atliekantis generalinio direktoriaus funkcijas

Valstybės įmonės Turto banko

generalinio direktoriaus 2018-05-08 įsakymu Nr. P1-113

**VALSTYBĖS ĮMONĖS TURTO BANKO MAŽOS VERTĖS VIEŠŲJŲ PIRKIMŲ, ATLIEKAMŲ GYNYBOS IR SAUGUMO SRITYJE, TAISYKLĖS**

**I SKYRIUS**

**BENDROSIOS NUOSTATOS**

1. Valstybės įmonės Turto banko (toliau – Bankas arba perkančioji organizacija) mažos vertės viešųjų pirkimų, atliekamų gynybos ir saugumo srityje, taisyklės (toliau – Taisyklės) nustato Banko vykdomų mažos vertės viešųjų pirkimų, atliekamų gynybos ir saugumo srityje (toliau – pirkimai), procedūrų atlikimo tvarką, pirkimo būdus, pirkimo sutarties, preliminariosios sutarties sudarymo, ginčų nagrinėjimo procedūras.
2. Banko Taisyklės parengtos vadovaujantis [Lietuvos Respublikos viešųjų pirkimų, atliekamų gynybos ir saugumo srityje](https://www.e-tar.lt/portal/lt/legalAct/TAR.E838D0C06065/kvrbjotHFT) įstatymu (toliau – Viešųjų pirkimų, atliekamų gynybos ir saugumo srityje, įstatymas) ir kitais pirkimus reglamentuojančiais teisės aktais.
3. Taisyklėse vartojamos sąvokos:
   1. **kvalifikacijos patikrinimas** – procedūra, kurios metu tikrinama, ar tiekėjai atitinka pirkimo dokumentuose nurodytus minimalius kvalifikacijos reikalavimus;
   2. **pirkimo iniciatorius** – Banko struktūrinis padalinys ar darbuotojas (jei jis nėra jokio struktūrinio padalinio darbuotojas), kuris nurodė poreikį įsigyti reikalingų prekių, paslaugų arba darbų bei rengiantis esmines sąlygas pirkimo organizavimui ir kuris koordinuoja (organizuoja) perkančiosios organizacijos sudarytose pirkimo sutartyse numatytų įsipareigojimų vykdymą, pristatymo (atlikimo, teikimo) terminų laikymąsi, prekių, paslaugų ir darbų atitiktį pirkimo sutartyse numatytiems kokybiniams ir kitiems reikalavimams, taip pat inicijuoja ar teikia siūlymus dėl pirkimo sutarčių pratęsimo, keitimo, nutraukimo, teisinių pasekmių tiekėjui, nevykdančiam ar netinkamai vykdančiam pirkimo sutartyje nustatytus įsipareigojimus, taikymo;
   3. **pirkimų, atliekamų gynybos ir saugumo srityje, organizatoriai** (toliau Taisyklėse – pirkimo organizatorius arba pirkimo organizatoriai) – perkančiosios organizacijos vadovo paskirtas darbuotojas, kuris perkančiosios organizacijos nustatyta tvarka organizuoja ir vykdo mažos vertės pirkimus, atliekamus gynybos ir saugumo srityje, kai tokiems pirkimams atlikti nesudaroma viešojo pirkimo komisija;
   4. Kitos Taisyklėse vartojamos sąvokos yra apibrėžtos [Lietuvos Respublikos viešųjų pirkimų įstatyme](https://e-seimas.lrs.lt/portal/legalAct/lt/TAD/b63962122fcb11e79f4996496b137f39?jfwid=-wd7z6gl6o) (toliau – Viešųjų pirkimų įstatymas), Viešųjų pirkimų, atliekamų gynybos ir saugumo srityje, įstatyme ir šiuos įstatymus įgyvendinančiuose teisės aktuose.
4. Atlikdamas pirkimus Bankas vadovaujasi Viešųjų pirkimų, atliekamų gynybos ir saugumo srityje, įstatymu, Lietuvos Respublikos civiliniu kodeksu, šiomis Taisyklėmis, kitais įstatymais ir juos įgyvendinančiais teisės aktais.
5. Pirkimai atliekami laikantis lygiateisiškumo, nediskriminavimo, skaidrumo principų, konfidencialumo ir nešališkumo reikalavimų, kartu nepažeidžiant įslaptintos informacijos apsaugos ir tiekimo patikimumo reikalavimų. Mažos vertės pirkimus galima atlikti, kai numatoma pirkimo ar preliminarios sutarties vertė, apskaičiuota vadovaujantis Viešųjų pirkimų tarnybos patvirtinta [*Pirkimo vertės apskaičiavimo metodika*](https://www.e-tar.lt/portal/lt/legalAct/0b8f6220877f11e4a98a9f2247652cf4), yra ne didesnė nei nurodyta Viešųjų pirkimų įstatymo 4 straipsnio 3 dalyje.
6. Pirkimas gali būti vykdomas naudojantis Centrinės viešųjų pirkimų informacinės sistemos (toliau – CVP IS) priemonėmis, jei pirkimas nėra susijęs su įslaptinta informacija ir yra techninės galimybės pirkimo dokumentus paskelbti Centrinėje viešųjų pirkimų informacinėje sistemoje. CVP IS priemonėmis atliktu pirkimu laikomas toks pirkimas, kurio metu CVP IS priemonėmis sukuriamas pirkimas, pateikiamas skelbimas apie pirkimą (neskelbiamų derybų atveju – kvietimas), kiti pirkimo dokumentai ir priimami tiekėjų pasiūlymai. Jei pirkimo procedūrų metu naudojama arba sukuriama įslaptinta informacija, tuomet CVP IS priemonėmis gali būti paskelbta tik ta informacija, kuri nėra įslaptinta.
7. Perkančioji organizacija privalo užtikrinti įslaptintos informacijos apsaugą, vadovaujantis Lietuvos Respublikos teisės aktais, o taip pat, kai pirkimo procedūrų ar sutarties vykdymo metu bus naudojama ar sukuriama įslaptinta informacija, perkančioji organizacija privalo laikytis įslaptintų sandorių organizavimui ir vykdymui (įslaptintų sandorių saugumui) keliamų reikalavimų įtvirtintų [Lietuvos Respublikos valstybės ir tarnybos paslapčių įstatyme](https://www.e-tar.lt/portal/lt/legalAct/TAR.F4CA26A706AF/zycjPboFKp) (toliau – Valstybės ir tarnybos paslapčių įstatymas).
8. Mažos vertės pirkimus pagal Viešųjų pirkimų, atliekamų gynybos ir saugumo srityje, įstatymą atlieka perkančiosios organizacijos vadovo įsakymu sudaryta komisija (toliau – Komisija) arba pirkimų organizatorius. Pirkimams, kuriuos atliekant naudojama įslaptinta informacija, Komisijos pirmininkas, Komisijos nariai ir pirkimų organizatoriai turi turėti leidimus dirbti su įslaptinta informacija, žymima ne žemesne slaptumo žyma, negu konkrečiame pirkime naudojamos įslaptintos informacijos žyma.
9. Perkančiosios organizacijos vykdomuose mažos vertės pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys, kitos organizacijos ar jų padaliniai ar tokių asmenų grupės. Pasiūlymui pateikti ūkio subjektų grupė neprivalo įsteigti juridinio asmens. Perkančioji organizacija gali reikalauti, kad, ūkio subjektų grupės pasiūlymą pripažinus geriausiu ir perkančiajai organizacijai pasiūlius pasirašyti viešojo pirkimo–pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.
10. Bankas bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti iki pirkimo pradžios. Argumentus dėl mažos vertės pirkimo nutraukimo Komisijai arba pirkimų organizatoriui raštu pateikia pirkimo iniciatorius. Galutinį sprendimą dėl pirkimo procedūrų nutraukimo priima perkančiosios organizacijos vadovas ar jo įgaliotas asmuo.
11. Pirkimo pradžią, pabaigą, pirkimo procedūrų nutraukimą reglamentuoja Viešųjų pirkimų, atliekamų gynybos ir saugumo srityje, įstatymo 8 straipsnis.
12. Pasikeitus Taisyklėse minimiems teisės aktams ar rekomendacinio pobūdžio dokumentams, taikomos aktualios tų teisės aktų ar rekomendacinio pobūdžio dokumentų redakcijos nuostatos.
13. Taisyklėse vartojamos sąvokos atitinka Viešųjų pirkimų, atliekamų gynybos ir saugumo srityje, įstatyme, Viešųjų pirkimų įstatyme ir Valstybės ir tarnybos paslapčių įstatyme vartojamas sąvokas.

**II SKYRIUS**

**PIRKIMO BŪDAI IR PIRKIMO PROCEDŪRŲ ETAPAI**

1. Komisija arba pirkimų organizatorius pirkimą pradeda, kai pirkimo iniciatorius Banko dokumentų valdymo informacinės sistemos „Kontora“ ar kitos Banke įdiegtos sistemos priemonėmis Komisijai arba pirkimų organizatoriui pateikia mažos vertės viešojo pirkimo, atliekamo gynybos ir saugumo srityje, paraišką, parengtą pagal Taisyklių **1 priede** pateiktą formą.
2. Prekės, paslaugos arba darbai gali būti perkami:
   1. Mažos vertės skelbiamų derybų būdu;
   2. Mažos vertės neskelbiamų derybų būdu;
3. **Skelbiamų derybų būdą** galima pasirinkti be apribojimų, atsižvelgiant į konkretaus pirkimo ypatumus.
4. **Neskelbiamų derybų būdu** pirkimas gali būti atliekamas perkant prekes, paslaugas arba darbus, kai yra bent viena iš šių sąlygų:
   1. visais atvejais, kai tokia galimybė yra numatyta Viešųjų pirkimų, atliekamų gynybos ir saugumo srityje įstatymo 19 straipsnyje;
   2. kai pirkimo vertė neviršija 15 000 EUR (be pridėtinės vertės mokesčio (toliau – PVM)) prekėms ir paslaugoms pirkti arba 45 000 EUR (be PVM) darbams pirkti;
   3. jeigu perkamos prekės ar paslaugos reikalingos tik mokslinių tyrimų ir eksperimentinės plėtros tikslais, jeigu nesiekiama gauti pelno arba padengti mokslinių tyrimų ir eksperimentinės plėtros išlaidų su sąlyga, kad toks pirkimas neribos konkurencijos vėlesniuose tokiuose pirkimuose;
   4. paskelbus derybas, iš viso nebuvo gauta arba nebuvo gauta nė vieno tinkamo (atitinkančio keliamus reikalavimus, kurie būtini Banko poreikiams tenkinti) pasiūlymo;
   5. jeigu neišvengiamai pirkimą būtina atlikti ypač skubiai, kai neįmanoma atlikti pirkimo skelbiamų derybų būdu laikantis Taisyklių 22 punkte nustatytų terminų;
   6. jeigu dėl techninių priežasčių arba dėl priežasčių, susijusių su autorių išimtinių teisių apsauga, pirkimo sutartis gali būti sudaroma tik su konkrečiu tiekėju;
   7. dėl aplinkybių, kurių nebuvo galima numatyti, paaiškėja, kad reikalingi papildomi darbai arba paslaugos, kurie nebuvo įrašyti į sudarytą pirkimo sutartį ir kurių techniškai arba ekonomiškai neįmanoma atskirti nuo pradinės pirkimo sutarties nesukeliant didelių sunkumų Bankui, arba tokie darbai ar paslaugos, nors ir gali būti atskirti nuo pradinės pirkimo sutarties, būtinai reikalingi jai užbaigti. Tokia papildomų darbų ar paslaugų pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o visų kitų papildomai sudarytų pirkimo sutarčių kaina neturėtų būti didesnė kaip 50 procentų pagrindinės pirkimo sutarties vertės;
   8. perkant iš to paties tiekėjo naujas prekes, paslaugas ar darbus, panašius į tuos, kokie buvo pirkti pagal ankstesnę pirkimo sutartį, jeigu ankstesnioji pirkimo sutartis buvo sudaryta po skelbiamų derybų būdu atlikto pirkimo, o visi papildomi pirkimai skirti tam pačiam projektui įgyvendinti. Papildomų pirkimų metu sudaromų pirkimo sutarčių trukmė negali būti ilgesnė kaip 5 metai, skaičiuojant nuo pradinės pirkimo sutarties sudarymo momento, išskyrus išskirtinius atvejus, nustatytus atsižvelgiant į objekto, įrenginio ar sistemos naudojimo, eksploatavimo trukmę ir į techninius sunkumus, kurių gali kilti pakeitus tiekėją.

**III skyrius**

**MAŽOS VERTĖS SKELBIAMOS DERYBOS**

1. Vykdant pirkimą mažos vertės skelbiamų derybų būdu, perkančioji organizacija pranešime apie pirkimą nurodo objektyvius ir nediskriminacinius kriterijus ir taisykles, kurias ji ketina taikyti atrinkdama kandidatus ir mažiausią o, jeigu reikia (vykdoma kvalifikacinė atranka), didžiausią kviečiamų kandidatų skaičių.
2. Mažos vertės skelbiamos derybos vykdomos, vadovaujantis Viešųjų pirkimų, atliekamų gynybos ir saugumo srityje įstatymo 22 straipsnio 3 – 6 ir 8 – 12 dalimis.
3. Pirkimo dokumentų paaiškinimo (patikslinimo) ir papildomos informacijos pateikimo terminai nustatyti Taisyklių 49 ir 50 punktuose.
4. Perkančioji organizacija gali nevykdyti kvalifikacinės atrankos, o pasiūlymus pateikti kviesti visus minimalius kvalifikacinius reikalavimus atitinkančius tiekėjus.
5. Jei perkančioji organizacija nusprendžia riboti dalyvių skaičių, ji vykdo kvalifikacinę atranką, o pirkimo dokumentuose nustato kvalifikacinės atrankos kriterijus.
6. Paraiškų ir pasiūlymų priėmimo terminas **negali būti trumpesnis kaip 7 darbo dienos** nuo pranešimo paskelbimo CVP IS (jei taikoma) arba nuo kvietimo pateikti pasiūlymą ar dalyvauti derybose išsiuntimo kandidatams dienos.
7. Perkančioji organizacija, esant objektyvioms aplinkybėms, turi teisę nustatyti mažesnį kviečiamų pateikti pasiūlymus kandidatų skaičių, nei tas kuris numatytas Viešųjų pirkimų, atliekamų gynybos ir saugumo srityje įstatymo 22 straipsnio 3 dalyje, tačiau šis skaičius negali būti mažesnis kaip 2 (du). Ši nuostata yra taikoma kartu su Viešųjų pirkimų, atliekamų gynybos ir saugumo srityje įstatymo 22 straipsnio 4 dalies nuostatomis.
8. Pirkimo procedūrų, atliekant mažos vertės pirkimą skelbiamų derybų būdu, etapai:
   1. nagrinėjama paraiška dėl pirkimo, rengiami pirkimo dokumentai, CVP IS priemonėmis paskelbiama pirkimo informacija kartu su pirkimo dokumentais, kuriuose pateikiama visa pirkimo dokumentuose teiktina ir pasiūlymą rengiant būtina neįslaptinta informacija apie pirkimo objektą ir nurodomas pirkimo arba sutarties vykdymo etapas, kai bus pateikta įslaptinta informacija;
   2. vadovaujantis pirkimo dokumentuose nustatytomis sąlygomis tikrinama ir vertinama paraiškas (pasiūlymus) pateikusių tiekėjų kvalifikacija, nagrinėjami, vertinami ir lyginami tiekėjų pateikti pasiūlymai;
   3. deramasi su tiekėjais dėl pirkimo sąlygų;
   4. su geriausią pasiūlymą pateikusiu tiekėju sudaroma pirkimo sutartis.
9. Užbaigus mažos vertės skelbiamų derybų procedūrą (derėjimosi stadiją), Komisija arba pirkimų organizatorius gali dalyvių prašyti pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas).

**IV skyrius**

**MAŽOS VERTĖS NESKELBIAMOS DERYBOS**

1. Vykdant mažos vertės neskelbiamas derybas, kreipiamasi į tiekėjus (tiekėją), prašant pateikti paraiškas dalyvauti pirkime. Kartu su kvietimu pateikti paraišką pateikiami pirkimo dokumentai, jei juose nėra įslaptintos informacijos.
2. Mažos vertės neskelbiamos derybos vykdomos, vadovaujantis Viešųjų pirkimų, atliekamų gynybos ir saugumo srityje įstatymo 22 straipsnio 1, 6, 8 – 10, 12 dalimis.
3. Perkant prekes, paslaugas arba darbus mažos vertės neskelbiamų derybų būdu, Komisija arba pirkimų organizatorius **turi kreiptis į ne mažiau kaip 3 (tris) tiekėjus**, jeigu pagal turimus rinkos būklės duomenis jų tiek yra.
4. Atliekant pirkimą mažos vertės neskelbiamų derybų būdu, **kreiptis į mažiau negu 3 (tris) tiekėjus galima, jeigu:**
   1. pagal turimus rinkos būklės duomenis yra mažiau negu 3 (trys) tiekėjai;
   2. dėl priežasčių, nurodytų Taisyklių 17.3.–17.8. papunkčiuose.
5. Kviesti dalyvauti neskelbiamų derybų būdu atliekamo pirkimo procedūrose Komisija arba pirkimų organizatorius pasirenka tiekėjus pagal turimus rinkos būklės duomenis ir atsižvelgdama į pirkimo iniciatoriaus pateiktas rekomendacijas, argumentus ir kitą Komisijai arba pirkimų organizatoriui prieinamą informaciją. Pasirinktiems tiekėjams siunčiamas kvietimas dalyvauti pirkimo procedūrose. Kartu su kvietimu tiekėjams pateikiamo pirkimo dokumentai.
6. Tuo atveju, kai pirkimo metu tiekėjams nėra keliami kvalifikaciniai reikalavimai susiję su teise susipažinti su įslaptinta informacija, Komisija arba pirkimų organizatorius gali kviesti dalyvius pateikti pasiūlymus, nevykdant paraiškų pateikimo ir vertinimo etapo.
7. **Paraiškų ir pasiūlymų dalyvauti pirkime pateikimo terminas** turi būti proporcingas pirkimo dokumentuose nustatytiems kvalifikacijos reikalavimams ir protingas, kad rūpestingas ir atidus tiekėjas galėtų išnagrinėti pirkimo dokumentus bei parengti ir pateikti pasiūlymą bei **negali būti trumpesnis kaip 5 darbo dienos nuo kvietimo išsiuntimo dienos**.
8. Pirkimo procedūrų, atliekant mažos vertės pirkimą neskelbiamų derybų būdu, etapai:
   1. nagrinėjama paraiška dėl pirkimo, rengiami pirkimo dokumentai, pasirenkami tiekėjai, jiems pateikiami kvietimai dalyvauti pirkimo procedūrose ir pirkimo dokumentai, kuriuose pateikiama visa pirkimo dokumentuose teiktina ir pasiūlymą rengiant būtina neįslaptinta informacija apie pirkimo objektą ir nurodomas pirkimo arba sutarties vykdymo etapas, kai bus pateikta įslaptinta informacija;
   2. vadovaujantis pirkimo dokumentuose nustatytomis sąlygomis tikrinama ir vertinama paraiškas (pasiūlymus) pateikusių tiekėjų kvalifikacija, nagrinėjami, vertinami ir lyginami tiekėjų pateikti pasiūlymai;
   3. deramasi su tiekėjais dėl pirkimo sąlygų;
   4. su geriausią pasiūlymą pateikusiu tiekėju sudaroma pirkimo sutartis.
9. Kai mažos vertės neskelbiamos derybos vykdomos po mažos vertės skelbiamų derybų, atmetus visus pasiūlymus, į tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime. Tokiu atveju galima nerengti pirkimo dokumentų, o kvietime pateikti patvirtinimą apie sutikimą dalyvauti pirkime nurodoma, kad pirkimo dokumentai bus mažos vertės skelbiamų derybų pirkimo dokumentai, su būtinais pataisymais (pvz.: terminai, pasiūlymų pateikimo reikalavimai, derybų eiga).
10. Užbaigus mažos vertės neskelbiamų derybų procedūrą (derėjimosi stadiją), Komisija arba pirkimų organizatorius gali dalyvių prašyti pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas).

**V SKYRIUS**

**PIRKIMO DOKUMENTŲ RENGIMAS, TEIKIMAS, PAAIŠKINIMAI**

1. Pirkimo dokumentus rengia Komisija arba pirkimų organizatorius, vadovaudamiesi Viešųjų pirkimų, atliekamų gynybos ir saugumo srityje, įstatymo 24 straipsnio ir Taisyklių nuostatomis. Pateikiami tiekėjams pirkimo dokumentai turi būti tikslūs, aiškūs, be dviprasmybių, juose pateikiama visa informacija apie pirkimo sąlygas ir procedūras.
2. Jei pirkimo procedūrų metu ar sutarties vykdymo metu bus atskleista įslaptinta informacija, perkančioji organizacija pirkimo dokumentuose privalo nustatyti įslaptintos informacijos apsaugos reikalavimus. Taip pat nurodyti:
   1. įslaptintos informacijos slaptumo žymą;
   2. vietą, kur turės būti dirbama su įslaptinta informacija (perkančiosios organizacijos ir/ arba dalyvio patalpose);
   3. įslaptintos informacijos automatizuoto apdorojimo reikalavimus (ar tokie reikalavimai yra taikomi / netaikomi) ir tuo atveju, kai šie reikalavimai taikomi, jų taikymo vietą (dalyvio ir / arba perkančiosios organizacijos patalpose);
   4. informaciją ar bus taikoma kvalifikacinė atranka ir ribojamas pasiūlymus pateikti kviečiamų kandidatų skaičius.
3. Pirkimo dokumentuose, atsižvelgiant į konkretų pirkimą, nurodoma:
   1. pirkimo būdas;
   2. paraiškų (pasiūlymų) teikimo ir priėmimo reikalavimai:
      1. paraiška (pasiūlymas) turi būti pateikiami raštu ir pasirašyti tiekėjo arba jo įgalioto asmens. Jeigu pirkimas atliekamas CVP IS priemonėmis (kai pirkimo procedūrų metu tiekėjams neplanuojama pateikti įslaptintos informacijos), **pirkimo dokumentuose turi būti nurodoma, kad paraiškos ir pasiūlymai būtų pasirašyti saugiu elektroniniu parašu**, atitinkančiu Lietuvos Respublikos elektroninio parašo įstatymo nustatytus reikalavimus. Kai pirkimą vykdo pirkimo organizatorius, pirkimo dokumentuose gali būti numatyta kad pasiūlymų nereikalaujama pasirašyti saugiu elektroniniu parašu;
      2. kartu su paraiška (pasiūlymu) pateikiami priedai – pirkimo dokumentuose nurodyti dokumentai, įrodantys tiekėjo atitiktį nustatytiems kvalifikacijos reikalavimams;
      3. pirkimo dokumentuose nurodoma, ar perkančioji organizacija vertindama paraiškas taikys kvalifikacinę atranką ir ribos pasiūlymus pateikti kviečiamų kandidatų skaičių.
      4. kartu su pasiūlymu pateikiami kiti priedai, nustatyti pirkimo dokumentuose, arba, tiekėjo manymu, reikalingi dokumentai, pagrindžiantys pasiūlyme nurodytą informaciją;
      5. kita Viešųjų pirkimų, atliekamų gynybos ir saugumo srityje, įstatymo 24 straipsnio 2 dalyje numatyta informacija, jei perkančioji organizacija mano, kad ji yra reikalinga;
   3. pasiūlymų teikimo ne elektroninėmis priemonėmis reikalavimai:
      1. teikiamo pasiūlymo (su priedais) lapai turi būti susiūti, sunumeruoti ir paskutinio lapo antroje pusėje patvirtinti tiekėjo arba jo įgalioto asmens parašu, nurodytas tiekėjo arba jo įgalioto asmens vardas, pavardė, pareigos (jeigu yra) ir pasiūlymą sudarančių lapų skaičius. Kartu su kitais pasiūlymo lapais įsiuvama ir pasiūlymo galiojimo užtikrinimą patvirtinančio dokumento (jei reikalaujamas) kopija. Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas;
      2. pasiūlymas pateikiamas užklijuotame voke, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki...“ (pasiūlymų pateikimo termino pabaigos);
      3. jeigu pirkimo objektas suskirstytas į dalis ir dėl jų leidžiama pateikti atskirus pasiūlymus, dėl kelių pirkimo dalių teikiami pasiūlymai gali būti įforminami ir pateikiami kaip vienas pasiūlymas;
   4. kai pasiūlymus numatoma vertinti pagal ekonomiškai naudingiausio pasiūlymo vertinimo kriterijų, tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją ir dokumentus) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas. Jeigu reikalaujama pasiūlymo galiojimo užtikrinimo, šį užtikrinimą patvirtinantis dokumentas dedamas į bendrą voką;
   5. tiekėjų kvalifikacijos reikalavimai, tarp jų ir reikalavimai atskiriems bendrą paraišką arba pasiūlymą teikiantiems tiekėjams;
   6. pirkimo procedūrose naudojamos įslaptintos informacijos apsaugos reikalavimai;
   7. tiekėjų kvalifikacijos reikalavimai, susiję su informacijos apsauga ir tiekimo patikimumu (jeigu reikalaujama);
   8. tiekėjų kvalifikacijos vertinimo tvarka;
   9. tiekėjų kvalifikaciją patvirtinančių dokumentų sąrašas;
   10. jeigu pirkimo procedūrų metu ir (arba) sutarties vykdymo metu tiekėjams numatoma pateikti įslaptintą informaciją:
       1. reikalavimas, kad juridiniai asmenys, dalyvaujantys pirkimų procedūrose, pateiktų Valstybės ir tarnybos paslapčių įstatymo nustatyta tvarka išduotą įmonės patikimumą patvirtinantį pažymėjimą arba tiekėjo (subtiekėjo, subteikėjo, subrangovo) leidimą dirbti arba susipažinti su įslaptinta informacija. Jei procedūrose dalyvauja fizinis asmuo, Komisija arba pirkimų organizatorius privalo pareikalauti, kad toks asmuo pateiktų Lietuvos Respublikos valstybės saugumo departamento išduotą leidimą, suteikiantį teisę dirbti arba susipažinti su įslaptinta informacija, arba išvadą, kad toks leidimas asmeniui teisės aktų nustatyta tvarka gali būti išduotas. Komisija arba pirkimų organizatorius taip pat privalo pareikalauti, kad juridinis asmuo kartu su įmonės patikimumą patvirtinančiu pažymėjimu pateiktų ir darbuotojų, kurie dalyvaus vykdant pirkimo procedūras arba vykdys sutartį, sąrašą ir kuriame būtų nurodyta, su kokio slaptumo žyma žymima informacija suteikta teisė dirbti arba susipažinti šiems juridinio asmens darbuotojams;
       2. jei pirkimo dokumentų turinį sudaro įslaptinta informacija, Komisija arba pirkimų organizatorius, laikydamiesi įslaptintos informacijos apsaugos reikalavimų, dokumentus kartu su kvietimu teikti pasiūlymus pateikia tik tiems asmenims, kuriems įstatymų nustatyta tvarka išduoti leidimai dirbti arba susipažinti su įslaptinta informacija, laikantis įslaptintos informacijos apsaugos reikalavimų.
       3. informacija apie tai, kad pirkimo dokumentai tiekėjams turi būti teikiami po pranešimo apie pirkimą paskelbimo (jei buvo skelbta) arba kvietimo išsiuntimo tiekėjams dienos iki paraiškų pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam tiekėjui nedelsiant, bet ne vėliau kaip per 1 darbo dieną gavus tiekėjo prašymą;
       4. prekių, paslaugų arba darbų pavadinimas, kiekis (apimtis), su prekėmis tiektinų paslaugų pobūdis, prekių tiekimo, paslaugų teikimo arba darbų atlikimo terminai;
       5. techninė specifikacija arba aprašomasis dokumentas;
       6. pasiūlymų vertinimo kriterijai ir sąlygos;
       7. pagrindinės pirkimo sutarties sąlygos arba pirkimo sutarties projektas, jeigu jis yra parengtas;
       8. subrangovų parinkimo ir jų pakeitimo sąlygos, kurios nustatomos laimėjusiam tiekėjui;
       9. informacija, ar leidžiama pateikti alternatyvius pasiūlymus, šių pasiūlymų reikalavimai. Tiekėjas gali pateikti tik vieną pasiūlymą, o jeigu pirkimas suskirstytas į atskiras dalis, – po vieną pasiūlymą dėl kiekvienos pirkimo objekto dalies, kaip nurodoma pirkimo dokumentuose, išskyrus atvejus, kai pirkimo dokumentuose leidžiama pateikti alternatyvius pasiūlymus;
       10. informacija, ar leidžiama pateikti pasiūlymus parduoti tik dalį prekių, darbų arba paslaugų, šios dalies (dalių) apibūdinimas;
       11. informacija, kad pasiūlymuose nurodytos kainos bus vertinamos eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Europos Centrinio Banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos Centrinis Bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną.
       12. informacija, kaip turi būti apskaičiuota ir išreikšta pasiūlymuose nurodoma kaina (į kainą turi būti įskaičiuoti visi tiekėjo mokami mokesčiai);
       13. pasiūlymų galiojimo užtikrinimo ir pirkimo sutarties įvykdymo užtikrinimo reikalavimai, jeigu reikalaujama. Atliekant pirkimą CVP IS priemonėmis, galima nustatyti, kad pasiūlymo galiojimo ir pirkimo sutarties įvykdymo užtikrinimą patvirtinančio dokumento kopija būtų pateikiama CVP IS priemonėmis, o šio dokumento originalas – paštu arba per kurjerį;
       14. būdai, kuriais tiekėjai gali prašyti pirkimo dokumentų paaiškinimų ir sužinoti, ar ketinama rengti dėl to susitikimą su tiekėjais, taip pat būdai, kuriais Komisija arba pirkimų organizatorius savo iniciatyva gali paaiškinti (patikslinti) pirkimo dokumentus;
       15. data, iki kada turi galioti pasiūlymas, arba laikotarpis, kurį turi galioti pasiūlymas;
       16. vokų su pasiūlymais atplėšimo arba susipažinimo su CVP IS priemonėmis pateiktais pasiūlymais, data, pradžios valanda ir minutė;
       17. vokų su pasiūlymais atplėšimo arba susipažinimo su CVP IS priemonėmis pateiktais pasiūlymais ir pasiūlymų nagrinėjimo procedūros;
       18. Banko atstovų, kurie įgalioti palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su pirkimų procedūromis, vardai ir pavardės, adresai, telefonų numeriai;
       19. informacija apie pirkimo sutarties sudarymo atidėjimo termino taikymą, ginčų sprendimo tvarką;
       20. informacija apie tai, kada ir kokia tvarka tiekėjui bus perduota įslaptinta informacija;
       21. kita reikalinga informacija.
4. Pirkimo dokumentuose galima nustatyti specialias sutarties vykdymo sąlygas, siejamas su socialinės apsaugos ir aplinkos apsaugos reikalavimais subrangos, prekių subtiekimo, paslaugų subteikimo sutarčių sudarymo reikalavimais, informacijos saugumo ir tiekimo patikimumo užtikrinimo reikalavimais, jeigu tos sąlygos atitinka Europos Sąjungos teisės aktus.
5. Komisija arba pirkimų organizatorius savo nuožiūra gali nurodyti ne visą Taisyklių 38–39 punktuose nurodytą informaciją.
6. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.
7. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti pirkime ar sudaryti sąlygas dalyvauti tik konkretiems tiekėjams.
8. **Jei pirkimą atlieka Komisija, parengti pirkimo dokumentai tvirtinami Komisijos posėdyje**.
9. Atsižvelgiant į konkretaus pirkimo ypatumus, gali būti nustatomi Viešųjų pirkimų, atliekamų gynybos ir saugumo srityje, įstatymo 41 ir 42 straipsniuose numatyti informacijos saugumo ir tiekimo patikimumo reikalavimai.
10. Tuo, atveju, kai pirkimas atliekamas ne CVP IS priemonėmis, perkančioji organizacija gali CVP IS priemonėmis skelbti pranešimą apie pirkimą, pirkimo dokumentus, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus. Jei pirkimas atliekamas CVP IS priemonėmis, perkančioji organizacija šiame punkte minimą informaciją privalo talpinti CVP IS.
11. Jeigu pirkimo dokumentai neskelbtini (vykdomas neskelbiamas pirkimas ar jų neįmanoma paskelbti dėl techninių priežasčių), tiekėjui pirkimo dokumentai pateikiami kitomis priemonėmis – paštu arba per kurjerį, faksu, elektroninėmis priemonėmis, telefonu arba šių priemonių deriniu. Jeigu pirkimo dokumentuose yra įslaptintos informacijos, pirkimo dokumentai pateikiami laikantis Valstybės ir tarnybos paslapčių įstatyme nustatytų reikalavimų.
12. Pirkimo dokumentai tiekėjams turi būti teikiami nuo pranešimo apie pirkimą paskelbimo (jei buvo skelbta) ar kvietimo išsiuntimo tiekėjams dienos (tuo atveju, kai dalis pirkimo dokumentų buvo įslaptinta) iki paraiškų / pasiūlymų pateikimo termino, nustatyto pirkimo dokumentuose, pabaigos. Pirkimo dokumentai pateikiami to paprašiusiam tiekėjui nedelsiant, bet ne vėliau kaip per 1 darbo dieną, gavus prašymą. Kai pirkimo dokumentai skelbiami CVP IS, papildomai jie gali būti neteikiami. Įslaptinti pirkimo dokumentai pateikiami kartu su kvietimu pateikti pasiūlymus.
13. Tiekėjas gali paprašyti, kad Bankas paaiškintų pirkimo dokumentus. Bankas atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas **ne vėliau kaip prieš 3 darbo dienas** iki paraiškų / pasiūlymų pateikimo termino pabaigos. Bankas, atsakydamas tiekėjui, kartu siunčia paaiškinimus ir visiems kitiems tiekėjams, kuriems buvo pateikti pirkimo dokumentai ir (arba), kurie priėmė kvietimą dalyvauti pirkime CVP IS. Atsakymas turi būti siunčiamas taip, kad tiekėjas jį gautų **ne vėliau kaip likus 1 darbo dienai** iki paraiškų / pasiūlymų pateikimo termino pabaigos. Konkretaus pirkimo dokumentuose gali būti nustatyti ir kiti terminai.
14. Nesibaigus pasiūlymų pateikimo terminui, Bankas **savo iniciatyva** gali paaiškinti (patikslinti) pirkimo dokumentus, patikslindamas ir paskelbtą informaciją. Paaiškinimai išsiunčiami (paskelbiami) **ne vėliau kaip likus 1 darbo dienai** iki paraiškų / pasiūlymų pateikimo termino pabaigos.
15. Jeigu perkančioji organizacija rengia susitikimą su tiekėjais, Komisija surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, kuris turi būti pateiktas tiekėjams Taisyklių 49 punkte nustatyta tvarka.
16. Jeigu pirkimo dokumentus paaiškinęs (patikslinęs) Bankas paaiškinimų negali pateikti šių Taisyklių 49 ir 50 punktuose nustatytais terminais, jis pratęsia paraiškų /pasiūlymų pateikimo terminą. Šis terminas pratęsiamas protingumo kriterijų atitinkančiam laikui, per kurį tiekėjai, rengdami pirkimo paraiškas / pasiūlymus, galėtų atsižvelgti į šiuos paaiškinimus (patikslinimus) ir tinkamai parengti paraiškas / pasiūlymus. Bankas atsižvelgia į tai, kad paaiškinus (patikslinus) pirkimo dokumentus (pavyzdžiui, supaprastinus (sumažinus) tiekėjų kvalifikacijos reikalavimus) gali atsirasti naujų tiekėjų, norinčių dalyvauti pirkime, todėl paraiškų / pasiūlymų pateikimo terminą nustato tokį, kad šie tiekėjai spėtų susipažinti su pirkimo dokumentais ir parengti paraiškas / pasiūlymus.
17. Pranešimai apie paraiškų / pasiūlymų pateikimo termino pratęsimą išsiunčiami visiems tiekėjams, kuriems buvo pateikti pirkimo dokumentai, arba visiems tiekėjams, priėmusiems kvietimą dalyvauti pirkime CVP IS.

**VI SKYRIUS**

**TECHNINĖ SPECIFIKACIJA**

1. Atliekant pirkimus, techninė specifikacija rengiama vadovaujantis Viešųjų pirkimų, atliekamų gynybos ir saugumo srityje, įstatymo 38 straipsnio nuostatomis. Rengiant techninę specifikaciją gali būti nesivadovaujama Viešųjų pirkimų, atliekamų gynybos ir saugumo srityje, įstatymo 38 straipsnio nuostatomis, tačiau turi būti užtikrintas Viešųjų pirkimų, atliekamų gynybos ir saugumo srityje, įstatymo 6 straipsnyje nurodytų principų laikymasis.
2. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pavyzdžiui, našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais („ne daugiau kaip ...“, „ne mažiau kaip ...“) arba reikšmių diapazonais („nuo ... iki ...“). Tik pagrįstais atvejais reikšmės gali būti nurodomos tiksliai („turi būti lygu...“).
3. Jeigu kartu su paslaugomis perkamos prekės ir (ar) darbai, su prekėmis – paslaugos, darbai, o su darbais – prekės ir paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.
4. Jei leidžiama pateikti alternatyvius pasiūlymus, pirkimo dokumentuose nurodomi minimalūs reikalavimai, kuriuos turi atitikti alternatyvūs pasiūlymai.
5. Perkančioji organizacija gali leisti pateikti alternatyvius pasiūlymus tik tuo atveju, kai pasiūlymams vertinti taikomas ekonomiškai naudingiausio pasiūlymo vertinimo kriterijus.
6. Perkančioji organizacija negali atmesti alternatyvaus pasiūlymo remdamasi vien tik tuo pagrindu, kad jeigu pasiūlymas būtų pripažintas laimėjusiu, prekių pirkimas taptų paslaugų pirkimu arba atvirkščiai.
7. Perkančioji organizacija turi teisę paprašyti pateikti oficialių institucijų išduotus dokumentus (jei tokie išduodami), ar prekės, darbai ar paslaugos atitinka teisės aktuose nustatytus privalomuosius techninius reikalavimus. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas arba paprašyti tiekėjo leidimo apžiūrėti pirkimo objektą.

**VII SKYRIUS**

**TIEKĖJŲ KVALIFIKACIJOS PATIKRINIMAS**

1. Siekiant įsitikinti, ar tiekėjas bus pajėgus įvykdyti pirkimo sutarties sąlygas, vadovaujantis Viešųjų pirkimų, atliekamų gynybos ir saugumo srityje, įstatymo 32–37 ir 41 straipsnių nuostatomis ir atsižvelgiant į kitų teisės aktų nuostatas pirkimų dokumentuose nustatomi tiekėjų kvalifikacijos reikalavimai ir atliekamas tiekėjų kvalifikacijos patikrinimas.
2. Tiekėjų kvalifikacijos, Komisijos arba pirkimo organizatoriaus sprendimu, neprivaloma tikrinti, kai atliekami mažos vertės pirkimai (išskyrus asmenų leidimus dirbti su įslaptinta informacija ir tiekėjo įmonės patikimumo pažymėjimą, kurie tikrinami visais atvejais, kai jų reikalaujama) arba tada, kai tvirtindama pirkimo dokumentus taip nustato Komisija.

**VIII SKYRIUS**

**PARAIŠKŲ IR PASIŪLYMŲ TEIKIMAS**

1. Paraiškos ir pasiūlymai teikiami pagal pirkimo dokumentuose nustatytus reikalavimus, laikantis šių Taisyklių ir Viešųjų pirkimų, atliekamų gynybos ir saugumo srityje, įstatymo 25 straipsnio nuostatų.
2. Pasiūlymai priimami laikantis pirkimo dokumentuose nurodytos tvarkos:
   1. pavėluotai gauti vokai su pasiūlymais neatplėšiami ir grąžinami juos pateikusiems tiekėjams;
   2. neužklijuotuose, turinčiuose mechaninių ar kitokių pažeidimų, galinčių kelti abejonių dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams;
   3. jei buvo reikalaujama pasiūlymą pateikti elektroninėmis priemonėmis, o tiekėjas pasiūlymą pateikė voke, gautas vokas su pasiūlymu neatplėšiamas ir grąžinamas jį pateikusiam tiekėjui, o vertinamas elektroninėmis priemonėmis pateiktas pasiūlymas, jeigu jis buvo pateiktas.

**IX SKYRIUS**

**VOKŲ SU PASIŪLYMAIS ATPLĖŠIMAS, PASIŪLYMŲ NAGRINĖJIMAS, ATMETIMO PRIEŽASTYS**

1. Vokus su pasiūlymais atplėšia, pasiūlymus nagrinėja ir vertina pirkimą atliekanti Komisija arba pirkimo organizatorius.
2. Vokai su pasiūlymais atplėšiami Komisijos posėdyje arba juos atplėšia pirkimo organizatorius pasibaigus pasiūlymų pateikimo terminui, išskyrus atvejus, kai pasiūlymai vertinami remiantis ekonomiškai naudingiausio pasiūlymo kriterijumi. Vokų atplėšimo posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui.
3. Jeigu pasiūlymai vertinami pagal ekonominio naudingumo kriterijų, vokai su pasiūlymais turi būti atplėšiami dviejuose posėdžiuose. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai patikrinama, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertinami pasiūlymų techniniai duomenys. Apie šio patikrinimo ir įvertinimo rezultatus pranešama raštu visiems tiekėjams, kartu nurodant antro vokų su pasiūlymais atplėšimo posėdžio laiką ir vietą. Jeigu patikrinus ir įvertinus pirmame voke tiekėjo pateiktus duomenis atmetamas jo pasiūlymas, neatplėštas vokas su pasiūlyta kaina saugomas kartu su kitais tiekėjo pateiktais dokumentais.
4. **Vokų su pasiūlymais atplėšimo procedūroje tiekėjai nedalyvauja.**
5. Atplėšus voką, pasiūlymo paskutinio lapo antrojoje pusėje pasirašo posėdyje dalyvaujantys Komisijos nariai arba pirkimo organizatorius. Ši nuostata netaikoma, kai pasiūlymas perduodamas elektroninėmis priemonėmis.
6. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.
7. Komisija arba pirkimų organizatorius pasiūlymus nagrinėja šiais etapais:
   1. tikrina, ar pasiūlymas atitinka pirkimo dokumentuose nustatytus pasiūlymo pateikimo reikalavimus;
   2. tikrina, ar pasiūlyto pirkimo objekto techninė specifikacija atitinka pirkimo dokumentų techninėje specifikacijoje nustatytus reikalavimus pirkimo objektui;
   3. tikrina ar pasiūlyme nėra kainos apskaičiavimo klaidų;
   4. radus pasiūlyme nurodytos kainos apskaičiavimo klaidų, perkančioji organizacija privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per perkančiosios organizacijos nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;
   5. tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais;
   6. tikrina ar pasiūlyme nurodyta kaina nėra neįprastai maža. Perkančioji organizacija turi teisę pareikalauti, kad dalyvis pagrįstų neįprastai mažą kainą. Pasiūlyme nurodyta prekių, paslaugų ar darbų kaina laikoma neįprastai maža, jeigu ji yra 15 ir daugiau procentų mažesnė už visų tiekėjų, kurių pasiūlymai neatmesti dėl kitų priežasčių, pasiūlytų kainų aritmetinį vidurkį. Šis kriterijus netaikomas, jei vidurkis skaičiuojamas iš 2 pasiūlymų, o taip pat tais atvejais, kai sutarties vertė neviršija 7 000 EUR (be PVM);
   7. tikrina, ar pasiūlyta kaina nėra per didelė ir / ar nepriimtina perkančiajai organizacijai.
8. Jeigu tiekėjas pateikė netikslius arba neišsamius duomenis apie savo kvalifikaciją, Komisija arba pirkimų organizatorius privalo, nepažeisdami lygiateisiškumo, nediskriminavimo ir skaidrumo principų, prašyti tiekėją per protingą terminą šiuos duomenis papildyti arba paaiškinti.
9. Jeigu tiekėjas pateikė netikslius, neišsamius kartu su pasiūlymu teikiamus pirkimo dokumentuose nurodytus dokumentus: jungtinės veiklos sutartį, tiekėjo įgaliojimą asmeniui pasirašyti paraišką ar pasiūlymą, pasiūlymo galiojimo užtikrinimą patvirtinantį dokumentą, arba jų nepateikė, perkančioji organizacija privalo prašyti tiekėjo patikslinti, papildyti arba pateikti minėtus dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo gavimo iš perkančiosios organizacijos dienos.
10. Komisija arba pirkimų organizatorius gali prašyti, kad tiekėjai paaiškintų savo pasiūlymus, tačiau negali prašyti, siūlyti arba leisti pakeisti galutinio pasiūlymo, pateikto po derybų, esmės – pakeisti kainos arba padaryti kitų pakeitimų, dėl kurių pirkimo dokumentų reikalavimų neatitinkantis pasiūlymas taptų atitinkantis pirkimo dokumentų reikalavimus.
11. **Komisija arba pirkimų organizatorius atmeta pasiūlymą, jeigu:**
    1. tiekėjas neatitiko minimalių kvalifikacijos reikalavimų;
    2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir prašomas jų nepatikslino;
    3. pasiūlymas neatitinka pirkimo dokumentuose nustatytų reikalavimų;
    4. dalyvis per jos nustatytą terminą nepaaiškina pasiūlymo;
    5. tiekėjas per perkančiosios organizacijos nustatytą terminą, kaip nurodyta šių Taisyklių 73 punkte, nepatikslino, nepapildė ar nepateikė kartu su pasiūlymu teikiamų pirkimo dokumentuose nurodytų dokumentų: jungtinės veiklos sutarties, tiekėjo įgaliojimo asmeniui pasirašyti paraišką ar pasiūlymą, pasiūlymo galiojimo užtikrinimą patvirtinančio dokumento;
    6. buvo pasiūlyta neįprastai maža prekių, paslaugų ar darbų kaina ir dalyvis Banko prašymu per nustatytą terminą nepateikė tinkamų neįprastai mažos kainos pagrįstumo įrodymų arba nepagrindė neįprastai mažos kainos;
    7. visi dalyviai, kurių pasiūlymai neatmesti dėl kitų priežasčių, pasiūlė per dideles, perkančiajai organizacijai nepriimtinas kainas;
12. Išimtiniais atvejais, kuomet kvalifikacinis reikalavimas yra įslaptintas, atitikimas tokiam reikalavimui gali būti tikrinamas pasiūlymo vertinimo etape, o dalyvio, neatitinkančio keliamo kvalifikacinio reikalavimo, pasiūlymas atmetamas.

**X SKYRIUS**

**PASIŪLYMŲ VERTINIMAS, DERYBOS, INFORMAVIMAS APIE PIRKIMO PROCEDŪRAS**

1. Pasiūlymai vertinami remiantis šiais kriterijais:
   1. ekonomiškai naudingiausio pasiūlymo, kai pirkimo sutartis sudaroma su dalyviu, pateikusiu ekonomiškai naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, – kokybės, kainos, techninių pranašumų, estetinių ir funkcinių, aplinkosaugos charakteristikų, eksploatavimo išlaidų, efektyvumo, garantinės priežiūros ir techninės pagalbos, pristatymo datos, laiko arba pabaigimo laiko;
   2. mažiausios kainos.
2. Komisija arba pirkimų organizatorius priima sprendimą dėl kiekvieno paraišką arba pasiūlymą pateikusio tiekėjo kvalifikacinių duomenų ir kiekvienam iš jų ne vėliau kaip **per 3 darbo dienas raštu praneša apie šio patikrinimo rezultatus**, pagrįsdama priimtus sprendimus. Teikti pasiūlymus (kai kvalifikacijos įrodymai teikiami su paraiškomis) arba derėtis gali būti pakviesti tik tie tiekėjai, kurių kvalifikaciniai duomenys atitinka pirkimo dokumentuose keliamus reikalavimus.
3. Kvietimus dalyvauti derybose Komisija arba pirkimų organizatorius išsiunčia raštu vienu metu visiems kviečiamiems tiekėjams.
4. Derybų metu Komisija arba pirkimų organizatorius turi laikytis sąlygų, reglamentuotų Viešųjų pirkimų, atliekamų gynybos ir saugumo srityje, įstatymo 22 straipsnio 10 dalyje.
5. Pagal pirkimo dokumentuose nustatytus vertinimo kriterijus ir tvarką įvertinus pateiktus dalyvių pasiūlymus, sudaroma pasiūlymų eilė (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai kelių pasiūlymų vertinimo rezultatai yra vienodi, sudarant pasiūlymų eilę pirmas įrašomas tiekėjas, kurio pasiūlymas pateiktas anksčiausiai. Laimėjusiu pasiūlymu pripažįstamas pirmasis pasiūlymų eilėje esantis pasiūlymas.
6. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmetamas pagal šių Taisyklių 75 punkto nuostatas.
7. Suinteresuotiesiems dalyviams (išskyrus atvejus, kai pirkimo sutartis sudaroma žodžiu) ne vėliau kaip per 5 darbo dienas raštu praneša apie priimtą sprendimą sudaryti pirkimo sutartį ar preliminariąją sutartį, pateikia šių Taisyklių 83 punkte nurodytos atitinkamos informacijos, kuri dar nebuvo pateikta pirkimo procedūros metu, santrauką ir nurodo nustatytą laimėjusį pasiūlymą, pirkimo sutarties sudarymo atidėjimo terminą. Perkančioji organizacija taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą iš naujo.
8. Perkančioji organizacija, gavusi dalyvio raštu pateiktą prašymą, turi ne vėliau kaip per 15 dienų nuo prašymo gavimo dienos nurodyti Viešųjų pirkimų, atliekamų gynybos ir saugumo srityje, įstatymo 45 straipsnio 2 dalyje nurodytą informaciją.
9. Taisyklių 84 punkte nurodytais atvejais negalima teikti informacijos, jeigu jos atskleidimas prieštarauja teisės aktams, kenkia svarbiems visuomenės interesams, valstybės gynybos ir saugumo interesams, teisėtiems tiekėjų komerciniams interesams arba trukdo užtikrinti sąžiningą konkurenciją.
10. Visais atvejais pirkimų organizatorius pildo mažos vertės pirkimo, atliekamo gynybos ir saugumo srityje, pažymą (Taisyklių 2 priedas; toliau – Pažyma). Pažymą suderinęs su pirkimą iniciavusio padalinio ir departamento vadovu, Banko Planavimo skyriaus vadovu ir Viešųjų pirkimų grupės atstovu, teikia ją tvirtinti perkančiosios organizacijos vadovui, arba jo įgaliotam asmeniui. Patvirtinta Pažyma registruojama *Banko darbo su dokumentų valdymo informacine sistema „Kontora“ tvarkos apraše nustatyta tvarka*.

**XI SKYRIUS**

**PIRKIMO SUTARTIS**

1. Sudaryti pirkimo sutartį siūloma tiekėjui, kurio pasiūlymas pripažintas laimėjusiu. Sudaryti pirkimo sutarties tiekėjas kviečiamas raštu, jam nurodomas laikas, iki kada reikia atvykti.
2. Sudarant mažos vertės viešųjų pirkimų sutartį, vadovaujamasi Viešųjų pirkimų, atliekamų gynybos ir saugumo srityje, įstatymo 50 straipsnio 4, 5, 7 ir 8 dalių nuostatomis.
3. Pirkimo sutartis turi būti sudaroma nedelsiant, bet ne anksčiau negu pasibaigė pirkimo sutarties sudarymo atidėjimo terminas, išskyrus atvejus, kai pagal Viešųjų pirkimų, atliekamų gynybos ir saugumo srityje, įstatymo nuostatas toks atidėjimo terminas gali būti netaikomas.
4. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti, siūloma sudaryti pirkimo sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:
   1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;
   2. tiekėjas nepasirašo pirkimo sutarties iki Banko nurodyto laiko;
   3. tiekėjas atsisako sudaryti pirkimo sutartį pirkimo dokumentuose nustatytomis sąlygomis;
   4. ūkio subjektų grupė, kurios pasiūlymas pripažintas geriausiu, neįgijo Banko reikalaujamos teisinės formos.
5. Sudarant pirkimo sutartį negali būti keičiama laimėjusio tiekėjo pasiūlymo kaina ar derybų protokole užfiksuota galutinė derybų kaina ir pirkimo dokumentuose bei pasiūlyme nustatytos sąlygos.
6. Pirkimo sutartis gali būti sudaroma žodžiu, kai atliekami mažos vertės pirkimai, kurių sutarties vertė mažesnė kaip 3 000 eurų be PVM. Visais kitais atvejais pirkimo sutartis sudaroma raštu.
7. Bankas pirkimo dokumentuose gali nustatyti pirkimo sutarties vykdymo sąlygas, susijusias su socialinėmis ir aplinkos apsaugos reikmėmis, jei jos atitinka Europos Sąjungos teisės aktus.
8. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų, atliekamų gynybos ir saugumo srityje, įstatyme nustatyti principai ir tikslai, ir kai tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas, kaip tai numatyta teisės aktuose.

**XII SKYRIUS**

**PRELIMINARIOJI SUTARTIS**

1. Sudarant preliminariąją sutartį privaloma vadovautis Viešųjų pirkimų, atliekamų gynybos ir saugumo srityje, įstatymo 49 straipsnio nuostatomis. Preliminariosios sutarties pagrindu gali būti sudaromos viena ar kelios pirkimo sutartys (toliau – pagrindinė (-s) sutartis (-ys)).
2. Preliminarioji sutartis gali būti sudaroma tik raštu. Preliminariosios sutarties pagrindu sudaroma pagrindinė sutartis gali būti sudaroma žodžiu, jeigu sutarties vertė mažesnė kaip 3 000 eurų be PVM. Tokiu atveju, kai pagrindinė sutartis sudaroma žodžiu bendravimas su tiekėjais gali būti vykdomas žodžiu.
3. Bankas pagrindinę sutartį preliminariosios sutarties pagrindu gali sudaryti laikydamasi Viešųjų pirkimų, atliekamų gynybos ir saugumo srityje, įstatymo 49 straipsnio 4, 5, 7, 8, 9, 10 dalyse nustatytų reikalavimų. Šios sutartys gali būti sudaromos tik su tais tiekėjais, kurie yra preliminariosios sutarties šalys.
4. Jeigu preliminarioji sutartis yra sudaryta su vienu tiekėju, šios sutarties pagrindu sudarant pagrindinę sutartį laikomasi preliminariojoje sutartyje nustatytų sąlygų ir apribojimų. Kai reikia, Bankas gali raštu kreiptis į tiekėją, su kuriuo sudaryta preliminarioji sutartis, ir prašyti papildyti pasiūlymą, nurodydamas, kad papildydamas pasiūlymą jis negali daryti esminių pakeitimų.
5. Kai preliminarioji sutartis sudaroma su keliais tiekėjais, šių tiekėjų turi būti ne mažiau kaip 3 (trys), jeigu yra 3 (trys) ir daugiau Banko nustatytus kvalifikacinius reikalavimus atitinkančių ir priimtinus pasiūlymus pateikusių tiekėjų.
6. Preliminariąja sutartimi šalys nustato sąlygas, taikomas preliminariosios sutarties pagrindu sudaromoms pagrindinėms pirkimo sutartims. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina ir kiekiai ar apimtis, arba kainos, kiekių ar apimties nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. Bankas gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės sutarties sąlygas.
7. Tais atvejais, kai preliminarioji sutartis sudaryta su keliais tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant tiekėjų varžymosi. Preliminariojoje sutartyje nustatomos tiekėjo pasirinkimo sudaryti pagrindinę sutartį aplinkybės. Paprastai taikomas eilės principas: Bankas pirmiausia raštu kreipiasi į tiekėją, kurio pasiūlymas sudarant preliminarią sutartį buvo pripažintas geriausiu, siūlydamas preliminariosios sutarties pagrindu sudaryti pagrindinę sutartį. Šiam tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties, Bankas raštu kreipiasi į kitą tiekėją, iš likusių tiekėjų laikomą geriausiu, siūlydama sudaryti pagrindinę sutartį, ir t.t., kol pasirenkamas tiekėjas, su kuriuo bus sudaroma pagrindinė sutartis.
8. Pagrindinė sutartis preliminariosios sutarties pagrindu gali būti sudaroma iš karto, kai tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas sudaryti pagrindinę sutartį.

**XIII SKYRIUS**

**DOKUMENTŲ IR INFORMACIJOS APIE PIRKIMĄ TEIKIMAS, DOKUMENTŲ SAUGOJIMAS**

1. Pasibaigus pirkimui, jį atlikęs pirkimo organizatorius pateikia Banko Teisės ir viešųjų pirkimų skyriaus viešųjų pirkimų grupės vadovui ar jį pavaduojančiam darbuotojui, visus su pirkimu susijusius dokumentus (įsakymą dėl pirkimo organizatoriaus paskyrimo, paraišką, pirkimo dokumentus (išskyrus atvejus, kai jų buvo galima nerengti), tiekėjų paraiškas ir pasiūlymus, apklausos pažymą, pirkimo sutarties kopiją ir kt.).
2. Už sutarties vykdymą atsakingas asmuo, įvykdžius ar nutraukus pirkimo sutartį, išskyrus preliminariosios sutarties pagrindu sudarytas sutartis ir mažos vertės pirkimo sutartis nedelsdamas (ne vėliau kaip per 3 darbo dienas) turi pateikti Banko Teisės ir viešųjų pirkimų skyriaus viešųjų pirkimų grupės vadovui ar jį pavaduojančiam darbuotojui, informaciją apie tai, kada pirkimo sutartis įvykdyta ar nutraukta, kokia jos faktinė vertė (EUR) ir, ar buvo pritaikytos prievolių įvykdymo užtikrinimo priemonės.
3. Banko Teisės ir viešųjų pirkimų skyriaus viešųjų pirkimų grupės vadovas ar jį pavaduojantis darbuotojas, Viešųjų pirkimų tarnybos nustatyta tvarka pildo ir teikia Viešųjų pirkimų tarnybai pirkimų ataskaitą apie visus per praėjusius kalendorinius metus atliktus pirkimus, kai pagal preliminariąsias pirkimo sutartis buvo sudaromos pagrindinės sutartys ir visus per praėjusius kalendorinius metus atliktus mažos vertės pirkimus;
4. Pirkimo dokumentai, paraiškos, pasiūlymai, jų nagrinėjimo ir vertinimo dokumentai, kiti su pirkimu susiję dokumentai, įvykdytos pirkimo sutartys, neatsižvelgiant į jų pateikimo būdą, formą ir laikmeną, saugomos Lietuvos Respublikos dokumentų ir archyvų įstatymo nustatyta tvarka, tačiau ne trumpiau kaip 4 metus nuo pirkimo pabaigos. Ataskaitos, kuriose pateikiama įslaptinta informacija, saugomos Valstybės ir tarnybos paslapčių įstatymo nustatyta tvarka.

**XIV SKYRIUS**

**ĮSLAPTINTOS INFORMACIJOS APSAUGOS REIKALAVIMAI IR KONTROLĖ**

1. Jeigu pirkimo procedūrų metu tiekėjams numatoma pateikti įslaptintą informaciją, vadovaujantis Valstybės ir tarnybos paslapčių įstatymu, pirkimo dokumentuose nustatomos sąlygos, kurias atitinkantiems tiekėjams galės būti pateikta įslaptinta informacija, ir šios informacijos apsaugos reikalavimai. Taip pat reikalaujama, kad rengiant pasiūlymą dalyvaujantys subtiekėjai (subteikėjai, subrangovai) atitiktų tiekėjams nustatytus reikalavimus.
2. Jeigu pirkimo sutartis, kurią numatoma sudaryti, susijusi su įslaptintos informacijos naudojimu, vadovaujantis Valstybės ir tarnybos paslapčių įstatymu pirkimo dokumentuose nurodomos būtinos priemonės ir reikalavimai tokios informacijos apsaugai užtikrinti. Tokiu atveju gali būti reikalaujama paraiškoje arba pasiūlyme taip pat nurodyti:
   1. tiekėjo ir numatomų subtiekėjų (subteikėjų, subrangovų) įsipareigojimą saugoti įslaptintą informaciją, kurią jie žino arba sužinos per visą pirkimo sutarties galiojimo laikotarpį, taip pat šią sutartį įvykdžius arba ją nutraukus;
   2. Banko įsipareigojimą saugoti tiekėjo ir subtiekėjų (subteikėjų, subrangovų) su kuriais jis sudarys subrangos sutartis pirkimo sutarties vykdymo metu, įslaptintą informaciją, kaip nurodyta Taisyklių 108.1 papunktyje;
   3. informaciją apie numatomus subtiekėjus (subteikėjus, subrangovus), iš kurios Komisija arba pirkimo organizatorius galėtų spręsti, ar subtiekėjai (subteikėjai, subrangovai) užtikrins įslaptintos informacijos, kurią jie sužinos vykdydami įsipareigojimus pagal subrangos sutartį, apsaugą;
   4. tiekėjo įsipareigojimą pateikti Taisyklių 108.3. papunktyje nurodytą informaciją apie kiekvieną naują subtiekėją (subteikėją, subrangovą) prieš sudarant su juo subrangos sutartį.
3. Prekių, paslaugų arba darbų, susijusių su įslaptinta informacija, saugumas turi būti užtikrinamas pagal Valstybės ir tarnybos paslapčių įstatymo reikalavimus.

**XV SKYRIUS**

**GINČŲ NAGRINĖJIMAS**

1. Ginčai tarp tiekėjo ir Banko sprendžiami Viešųjų pirkimų, atliekamų gynybos ir saugumo srityje, įstatymo IV skyriuje nustatyta tvarka.

**BAIGIAMOSIOS NUOSTATOS**

1. Viešojo pirkimo, atliekamo gynybos ir saugumo srityje, paraiška derinama ir vizuojama *Banko viešųjų pirkimų organizavimo tvarkos apraše* nustatyta tvarka, o registruojama – *Banko darbo su dokumentų valdymo informacine sistema „Kontora“ tvarkos apraše* nustatyta tvarka.
2. Sutarčių derinimas bei pasirašymas vykdomas *Banko Sutarčių sudarymo ir vykdymo kontrolės tvarkos apraše* nustatyta tvarka. Sutartys vykdomos ir keičiamos vadovaujantis *Banko viešųjų pirkimų organizavimo tvarkos apraše* nustatyta tvarka. Sutartys registruojamos *Banko darbo su dokumentų valdymo informacine sistema „Kontora“ tvarkos apraše* nustatyta tvarka.
3. Banko viešųjų pirkimų organizavimo tvarkos aprašas taikomas tiek, kiek viešųjų pirkimų, atliekamų gynybos ir saugumo srityje, organizavimo nereglamentuoja šios Taisyklės.
4. Jeigu yra šių Taisyklių ir Banko viešųjų pirkimų organizavimo tvarkos aprašo prieštaravimų, taikomos šių Taisyklių normos, išskyrus atvejus, kai šios Taisyklės pirmenybę suteikia Banko viešųjų pirkimų organizavimo tvarkos aprašo normoms.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_